《山水屏》
宋代·曾巩

吴缣落寒机，舒卷光乱目。
秋刀剪新屏，尺寸随折曲。
搜罗得珍匠，徒倚思先属。
经营顷刻内，千里在一幅。
定视乃渐通，纪数难迫促。
山乱若无穷，负抱颇重复。
高棱最当中，桀大势尤独。
回环众峰接，趋向若奔伏。
矜雄跨九州，争险挂星宿。
深疑雪霜积，暗觉烟雾触。
泉源出青冥，涨潦两崖束。
历远始纡徐，派别轮众谷。
轻舟漾其间，沿泝无缓速。
微寻得修迳，侧起破苍麓。
远到无限极，穷升犯云族。
游子定何之，顾眄停马足。
盘石长自闲，空原偶谁筑。
尘氛见荒林，物色存古俗。
粲粲弄幽花，苍苍荫嘉木。
遗牛上岩颠，惊麏出槎腹。
鲜明极万状，指似才一粟。
虽从人力为，颇类阴怪续。
深堂得欹眠，高枕生远瞩。
余光耀衾帱，清意凝幔褥。
愚诃世幸略，慵卧嗜尤酷。
因能助佳梦，肯顾跻杲旭。
将相有时材，溪岩真我欲。
儒林耻未博，俗阱思自赎。
婚嫁累苟轻，耕钓吾已卜。
图屏持自慰，寤寐心思逐。

作者简介：曾巩（1019年9月30日－1083年4月30日，天禧三年八月二十五日－元丰六年四月十一日），字子固，世称“南丰先生”。汉族，建昌南丰（今属江西）人，后居临川（今江西抚州市西）。曾致尧之孙，曾易占之子。嘉祐二年（1057）进士。北宋政治家、散文家，“唐宋八大家”之一，为“南丰七曾”（曾巩、曾肇、曾布、曾纡、曾纮、曾协、曾敦）之一。在学术思想和文学事业上贡献卓越。